b'\n_START_ARTICLE_\nFireWire\n_START_SECTION_\nIstorija ir raida\n_START_PARAGRAPH_\nFireWire yra Apple Computer sugalvotas pavadinimas IEEE 1394 didel\xc4\x97s spartos nuosekliajai s\xc4\x85sajai IEEE 1394. \xc5\xa0i\xc4\x85 s\xc4\x85saj\xc4\x85 suk\xc5\xabr\xc4\x97 Apple, v\xc4\x97liau tobulino IEEE P1394 darbo grup\xc4\x97, kurioje dirb\xc4\x99 nariai i\xc5\xa1 Apple atliko didel\xc4\x99 dal\xc4\xaf darbo, nors, esminiai pakeitimai taip pat buvo pasi\xc5\xablyti in\xc5\xbeinieri\xc5\xb3 i\xc5\xa1 Texas Instruments, Sony, Digital Equipment Corporation, IBM ir SGS Thomson (dabar STMicroelectronics)._NEWLINE_Apple suman\xc4\x97 FireWire kaip nuosekl\xc5\xb3 pakaital\xc4\x85 lygiagre\xc4\x8diai SCSI s\xc4\x85sajai, bei skaitmenini\xc5\xb3 vaizdo ir garso \xc4\xafrengini\xc5\xb3 prijungimui. Savo darb\xc4\x85 Apple baig\xc4\x97 1995-aisiais. Nuo 2006-\xc5\xb3j\xc5\xb3, IEEE 1394 sudaro trys dokumentai: originalusis IEEE standartas 1394-1995, IEEE standarto pataisa 1394a-2000 ir IEEE standarto pataisa 1394b-2002 (taip pat egzistuoja pataisa 1394c, kuri suteikia 800 Mbit/s grei\xc4\x8dio palaikym\xc4\x85  100 m ilgio 5-tos kategorijos neekranuotu vytos poros kabeliu)._NEWLINE_Sony realizacija \xc5\xbeinoma pavadinimu i.Link ir naudoja tik keturis signalo kontaktus, nenaudojant dviej\xc5\xb3 kontakt\xc5\xb3, tiekian\xc4\x8di\xc5\xb3 maitinim\xc4\x85 \xc4\xafrenginiui, vietoje to Sony i.Link produktuose naudojamas atskiras maitinimo kabelis._NEWLINE_S\xc4\x85saja da\xc5\xbeniausiai naudojama duomen\xc5\xb3 saugojimo \xc4\xafrengini\xc5\xb3 ir skaitmenini\xc5\xb3 vaizdo kamer\xc5\xb3 prijungimui, ta\xc4\x8diau taip pat yra populiari pramonin\xc4\x97se sistemose ma\xc5\xa1ininiam reg\xc4\x97jimui bei profesionalioms garso sistemoms. \xc5\xa0i s\xc4\x85saja naudojama vietoje labiau \xc4\xafprastos USB d\xc4\x97l didesnio jos efektyvaus grei\xc4\x8dio, didesni\xc5\xb3 energijos tiekimo galimybi\xc5\xb3 ir d\xc4\x97l to, kad ji nereikalauja valdymo centro kompiuteryje. Turb\xc5\xabt dar svarbiau yra tai, kad FireWire turi visas SCSI galimybes, ir palyginus su USB 2.0 turi didesnius ilgalaikio duomen\xc5\xb3 perdavimo grei\xc4\x8dius, kas yra ypa\xc4\x8d svarbu vaizdo ir garso redagavimui._NEWLINE_Ma\xc5\xbeas mokestis, kurio reikalavo Apple Computer ir kiti patento tur\xc4\x97tojai i\xc5\xa1 FireWire naudotoj\xc5\xb3 (0.25 USD u\xc5\xbe vien\xc4\x85 galutinio vartotojo sistem\xc4\x85) ir brangesn\xc4\x97 technin\xc4\x97 \xc4\xafranga, reikalinga s\xc4\x85sajos realizavimui (1\xe2\x80\x932 USD) neleido FireWire i\xc5\xa1stumti USB pigiuosiuose masin\xc4\x97s gamybos i\xc5\xa1oriniuose kompiuteri\xc5\xb3 \xc4\xafrenginiuose, kur produkto kaina yra esminis apribojimas.\n_START_SECTION_\nTechnin\xc4\x97s specifikacijos\n_START_PARAGRAPH_\nFireWire gali sujungti iki 63 i\xc5\xa1orini\xc5\xb3 kompiuterio \xc4\xafrengini\xc5\xb3 \xc4\xaf kryptinio aciklinio grafo topologij\xc4\x85 (kitaip nei lygiagre\xc4\x8diosios SCSI elektrin\xc4\x97s s\xc4\x85sajos topologija). Tai leid\xc5\xbeia \xe2\x80\x9elygus su lygiu\xe2\x80\x9c (angl. peer-to-peer) \xc4\xafrengini\xc5\xb3 tarpusavio bendravim\xc4\x85, tok\xc4\xaf kaip bendravimas tarp skenerio ir spausdintuvo be kompiuterio operatyvin\xc4\x97s atminties ar centrinio procesoriaus panaudojimo. FireWire taip pat palaiko kelet\xc4\x85 serveri\xc5\xb3 s\xc4\x85sajai. Ji sukurta taip, kad palaikyt\xc5\xb3 \xe2\x80\x9e\xc4\xafjunk ir grok\xe2\x80\x9c (angl. plug-and-play) ir prijungim\xc4\x85 veikiant (angl. hot swapping). Jos \xc5\xa1e\xc5\xa1i\xc5\xb3 laid\xc5\xb3 kabelis yra lankstesnis nei dauguma lygiagre\xc4\x8di\xc5\xb3j\xc5\xb3 SCSI kabeli\xc5\xb3 ir gali tiekti iki 45 vat\xc5\xb3 energijos 30 volt\xc5\xb3 \xc4\xaftampos vienam prievadui, leisdama vidutinio suvartojimo \xc4\xafrenginiams veikti be papildomo energijos tiekimo. Kaip anks\xc4\x8diau min\xc4\x97ta, Sony gaminami i.Link paprastai srov\xc4\x97s tiekimo tuo pa\xc4\x8diu kabeliu nepalaiko ir naudoja 4-i\xc5\xb3 kontakt\xc5\xb3 jungt\xc4\xaf, srov\xc4\x99 tiekiant atskiru maitinimo kabeliu kiekvienam \xc4\xafrenginiui._NEWLINE_FireWire \xc4\xafrenginiai realizuoja ISO/IEC 13213 \xe2\x80\x9ekonfig\xc5\xabravimo ROM\xe2\x80\x9c model\xc4\xaf \xc4\xafrengini\xc5\xb3 konfig\xc5\xabravimui ir identifikavimui, siekiant \xc4\xafgalinti \xe2\x80\x9e\xc4\xafjunk ir grok\xe2\x80\x9c. Visi FireWire \xc4\xafrenginiai yra identifikuojami pagal IEEE EUI-64 unikal\xc5\xb3 identifikatori\xc5\xb3 (i\xc5\xa1pl\xc4\x97timas 48-bit\xc5\xb3 Ethernet MAC adres\xc5\xb3 formatui), taip pat nustatytus kodus nurodan\xc4\x8dius \xc4\xafrenginio tip\xc4\x85 ir palaikomus protokolus.\n_START_SECTION_\nOperacini\xc5\xb3 sistem\xc5\xb3 palaikymas\n_START_PARAGRAPH_\nPilnas IEEE 1394a ir 1394b palaikymas yra FreeBSD, Linux ir Apple Mac OS X operacin\xc4\x97se sistemose. Microsoft Windows XP palaiko 1394a ir 1394b, ta\xc4\x8diau nuo \xe2\x80\x9eservice pack 2\xe2\x80\x9c greitis pagal nutyl\xc4\x97jim\xc4\x85 visiems FireWire \xc4\xafrengini\xc5\xb3 tipams yra S100 (100 Mbit/s). Parsisiuntimas ir registro pakeitimai teikiami Microsoft atstato greit\xc4\xaf \xc4\xaf S400 arba S800. Microsoft Windows Vista prad\xc5\xbeioje palaikys 1394a, o 1394b palaikymas i\xc5\xa1eis v\xc4\x97liau su \xe2\x80\x9eservice pack\xe2\x80\x9c.\n_START_SECTION_\nMazg\xc5\xb3 hierarchija\n_START_PARAGRAPH_\nFireWire \xc4\xafrenginiai s\xc4\x85sajoje jungiami \xc4\xaf med\xc5\xbeio topologij\xc4\x85. Kiekvienas \xc4\xafrenginys turi unikal\xc5\xb3 nuosav\xc4\x85 identifikatori\xc5\xb3. Vienas i\xc5\xa1 mazg\xc5\xb3 i\xc5\xa1renkamas \xc5\xa1akniniu ir visuomet turi auk\xc5\xa1\xc4\x8diausi\xc4\x85 identifikatori\xc5\xb3. Nuosavi identifikatoriai priskiriami saviidentifikavimo proceso metu, kuris vyksta po kiekvieno s\xc4\x85sajos perkrovimo (angl. reset). Eil\xc4\x97s tvarka, kuria saviidentifikatoriai suteikiami tolygi med\xc5\xbeio ap\xc4\x97jimui paie\xc5\xa1kos \xc4\xaf gyl\xc4\xaf algoritmu, galinio eili\xc5\xa1kumo b\xc5\xabdu (angl. post-order).\n_START_SECTION_\nFireWire 400\n_START_PARAGRAPH_\nFireWire 400 duomen\xc5\xb3 persiuntimo tarp \xc4\xafrengini\xc5\xb3 greitis gali b\xc5\xabti 100, 200 arba 400 Mbit/s (tikrieji grei\xc4\x8diai yra 98,304, 196,608 ir 396,216 Mbit/s, tai yra atitinkamai 12,288, 24,576 ir 49,152 megabaitai per sekund\xc4\x99). \xc5\xa0ie skirtingi duomen\xc5\xb3 siuntimo re\xc5\xbeimai paprastai vadinami S100, S200 ir S400. Nors teori\xc5\xa1kai USB 2.0 gali veikti 480 Mbit/s grei\xc4\x8diu, testai rodo, kad \xc5\xa1is greitis retai yra pasiekiamas. Taip gali b\xc5\xabti d\xc4\x97l USB \xe2\x80\x9eklientas \xe2\x80\x93 serveris\xe2\x80\x9c architekt\xc5\xabros, kitaip nei \xe2\x80\x9elygus su lygiu\xe2\x80\x9c FireWire architekt\xc5\xabros ir \xe2\x80\x9eatvaizdavimo \xc4\xaf atmint\xc4\xaf\xe2\x80\x9c palaikymo, kas leid\xc5\xbeia auk\xc5\xa1to lygio protokolams veikti nesukeliant daugyb\xc4\x97s pertraukimo ir buferio kopijavimo operacij\xc5\xb3 serverio procesoriuose._NEWLINE_Kabelio ilgis ribojamas iki 4,5 metr\xc5\xb3, ta\xc4\x8diau iki 16 kabeli\xc5\xb3 gali b\xc5\xabti sujungti nuosekliai naudojant aktyvius kartotuvus, i\xc5\xa1orinius \xc5\xa1akotuvus, kurie da\xc5\xbenai yra FireWire \xc4\xafrangoje. S400 standartas riboja bet kurios konfig\xc5\xabracijos maksimal\xc5\xb3 kabelio ilg\xc4\xaf iki 72 metr\xc5\xb3. 6-i\xc5\xb3 kontakt\xc5\xb3 s\xc4\x85saja paprastai yra staliniuose kompiuteriuose, ji gali tiekti maitinim\xc4\x85 prijungtam \xc4\xafrenginiui. 4-i\xc5\xb3 kontakt\xc5\xb3 versija naudojama daugelyje ne\xc5\xa1iojam\xc5\xb3j\xc5\xb3 kompiuteri\xc5\xb3 ir ma\xc5\xbe\xc5\xb3 FireWire \xc4\xafrengini\xc5\xb3 ir neturi maitinimo kontakt\xc5\xb3, nors yra pilnai suderinama su 6-i\xc5\xb3 kontakt\xc5\xb3 s\xc4\x85saja. Kai kurie ne\xc5\xa1iojamieji kompiuteriai naudoja 6-i\xc5\xb3 kontakt\xc5\xb3 s\xc4\x85saj\xc4\x85 su maitinimu, pavyzd\xc5\xbeiui, naujausi Apple produktai.\n_START_SECTION_\nFireWire 800\n_START_PARAGRAPH_\nFireWire 800 (firmos Apple sugalvotas pavadinimas 9-i\xc5\xb3 kontakt\xc5\xb3 \xe2\x80\x9edvikalbio S800\xe2\x80\x9c IEEE 1394b standarto versijai) prad\xc4\x97ta naudoti firmos Apple produktuose 2003 metais. \xc5\xa0i naujesn\xc4\x97 IEEE 1394 s\xc4\x85sajos specifikacija ir atitinkami produktai leid\xc5\xbeia perdavimo greit\xc4\xaf padidinti iki 786,432 Mbit/s i\xc5\xa1laikant antgali\xc5\xb3 suderinamum\xc4\x85 su ma\xc5\xbeesniais grei\xc4\x8diais ir 6-i\xc5\xb3 kontakt\xc5\xb3 FireWire 400 s\xc4\x85saja._NEWLINE_Pilna IEEE 1394b specifikacija palaiko optinius sujungimus siekian\xc4\x8dius 100 metr\xc5\xb3 ilg\xc4\xaf ir duomen\xc5\xb3 perdavimo grei\xc4\x8dius iki 3,2 Gbit/s. Standartin\xc4\x97s 5-tos kategorijos neekranuotos vytos poros 100 metr\xc5\xb3 ilgio kabeliu palaikoma S100, o naujoji p1394c technologija leid\xc5\xbeia pasiekti S800. Originalusis 1394 ir 1394a standartai naudojo kodavim\xc4\x85 duomenys/impulsas (angl. data/strobe arba D/S) signalo laidais (dar vadinam\xc4\x85 liktiniu re\xc5\xbeimu), o 1394b prideda duomen\xc5\xb3 kodavimo schem\xc4\x85 pavadinimu 8B10B (taip pat vadinam\xc4\x85 beta re\xc5\xbeimu). Naudojant \xc5\xa1i\xc4\x85 nauj\xc4\x85 technologij\xc4\x85, FireWire, kuris jau prie\xc5\xa1 tai buvo \xc5\xa1iek tiek greitesnis, dabar \xc5\xbeymiai pranoksta Greitaeig\xc4\xaf (angl. Hi-Speed) USB.\n_START_SECTION_\nTinklas per FireWire\n_START_PARAGRAPH_\nFireWire, padedant programinei \xc4\xafrangai, gana gerai tinka vietiniam kompiuteri\xc5\xb3 tinklui. Konkre\xc4\x8diai RFC 2734 nusako kaip leisti IPv4 per FireWire s\xc4\x85saj\xc4\x85, o RFC 3146 nusako kaip leisti IPv6._NEWLINE_Populiarios operacin\xc4\x97s sistemos GNU/Linux, Windows XP ir Mac OS X palaiko tinkl\xc4\x85 per FireWire. Tinklas tarp dviej\xc5\xb3 kompiuteri\xc5\xb3 gali b\xc5\xabti sukurtas nenaudojant \xc5\xa1akotuv\xc5\xb3, pana\xc5\xa1iai kaip auk\xc5\xa1\xc4\x8diau min\xc4\x97tas skenerio ir spausdintuvo pavyzdys. Naudojant vien\xc4\x85 FireWire kabel\xc4\xaf, duomenys gali b\xc5\xabti greitai perduoti tarp dviej\xc5\xb3 kompiuteri\xc5\xb3 minimalia tinklo konfig\xc5\xabracija. "D\xc4\x97l nepopuliarumo", Microsoft pa\xc5\xa1alino tinklo per FireWire palaikym\xc4\x85 Windows Vista operacin\xc4\x97je sistemoje.\n_START_SECTION_\nSaugumo problemos\n_START_PARAGRAPH_\n\xc4\xaerenginiai prijungti prie FireWire magistral\xc4\x97s gali bendrauti naudodami tiesiogin\xc4\xaf pri\xc4\x97jim\xc4\x85 prie atminties, kai \xc4\xafrenginys gali naudoti technin\xc4\x99 \xc4\xafrang\xc4\x85 vidin\xc4\x97s atminties susiejimui su FireWire \xe2\x80\x9eFizin\xc4\x97s Atminties Erdve\xe2\x80\x9c. Nuosekliosios magistral\xc4\x97s protokolas (SBP \xe2\x80\x93 angl. serial bus protocol), naudojamas FireWire diskini\xc5\xb3 atmintini\xc5\xb3 \xc5\xa1i\xc4\x85 galimyb\xc4\x99 i\xc5\xa1naudoja tam, kad suma\xc5\xbeint\xc5\xb3 pertraukim\xc5\xb3 ir buferi\xc5\xb3 kopijavimo operacij\xc5\xb3 kiek\xc4\xaf. SBP protokole, iniciatorius (valdantysis \xc4\xafrenginys) siun\xc4\x8dia u\xc5\xbeklaus\xc4\x85 nuotoliniu b\xc5\xabdu \xc4\xafra\xc5\xa1ydamas komand\xc4\x85 \xc4\xaf nurodyt\xc4\x85 tikslinio \xc4\xafrenginio FireWire adres\xc5\xb3 erdv\xc4\x99. \xc5\xa0ios komandos buferio adresas paprastai yra iniciatoriaus FireWire \xe2\x80\x9eFizin\xc4\x97s Atminties Erdv\xc4\x97je\xe2\x80\x9c, kuriais tikslinis \xc4\xafrenginys tur\xc4\x97t\xc5\xb3 perkelti \xc4\xafvedimo/i\xc5\xa1vedimo duomenis \xc4\xaf ir i\xc5\xa1 iniciatoriaus._NEWLINE_Daugelyje realizacij\xc5\xb3, ypa\xc4\x8d toki\xc5\xb3 kaip personalini\xc5\xb3 kompiuteri\xc5\xb3 ir Makinto\xc5\xa1\xc5\xb3 naudojan\xc4\x8di\xc5\xb3 populiar\xc5\xb3j\xc4\xaf OHCI, FireWire \xe2\x80\x9eFizin\xc4\x97s Atminties Erdv\xc4\x97s\xe2\x80\x9c susiejimas su \xc4\xafrenginio atmintimi vykdomas technin\xc4\x97s \xc4\xafrangos, nesiki\xc5\xa1ant operacinei sistemai. Nors tai ir \xc4\xafgalina ypa\xc4\x8d didelio grei\xc4\x8dio ir ma\xc5\xbeo gai\xc5\xa1ties laiko duomen\xc5\xb3 persiuntim\xc4\x85 tarp duomen\xc5\xb3 siunt\xc4\x97jo ir pri\xc4\x97m\xc4\x97jo be nereikalingo kopijavimo (kaip, pavyzd\xc5\xbeiui, tarp vaizdo kameros ir programin\xc4\x97s vaizdo \xc4\xafra\xc5\xa1ymo \xc4\xafrangos arba tarp diskinio kaupiklio ir programos buferi\xc5\xb3), taip pat tai gali sukelti papildom\xc4\x85 saugumo rizik\xc4\x85 jei nepatikimi \xc4\xafrenginiai prijungiami prie magistral\xc4\x97s. D\xc4\x97l \xc5\xa1ios prie\xc5\xbeasties didelio saugumo instaliacijos paprastai turi naujesnius \xc4\xafrenginius, kurie susieja virtuali\xc4\x85 atminties erdv\xc4\x99 su FireWire \xe2\x80\x9eFizin\xc4\x97s Atminties Erdve\xe2\x80\x9c, i\xc5\xa1jungia OHCI technin\xc4\xaf susiejim\xc4\x85 tarp FireWire ir \xc4\xafrenginio atminties, fizi\xc5\xa1kai i\xc5\xa1jungia vis\xc4\x85 FireWire s\xc4\x85saj\xc4\x85 arba visai neturi FireWire._NEWLINE_\xc5\xa0i\xc4\x85 galimyb\xc4\x99 taip pat galima panaudoti programini\xc5\xb3 klaid\xc5\xb3 ie\xc5\xa1kojimui kompiuteryje, kurio operacin\xc4\x97 sistema nul\xc5\xab\xc5\xbeo ir kai kuriose sistemose nutolusio terminalo operacijoms. FreeBSD operacin\xc4\x97je sistemoje, dcons tvarkykl\xc4\x97 leid\xc5\xbeia tiek viena tiek kita, panaudojant gdb kaip derinimo program\xc4\x85. Linux operacin\xc4\x97je sistemoje tam egzistuoja, firescope ir fireproxy.'